Marko Žerjal je avtor zabavnih posnetkov, ki si je širšo prepoznavnost zagotovil z zbadljivo analizo neposrečenih slovenskih glasbenih izdelkov na spletnem portalu Youtube. Pošalil se je že tudi na račun prekmurskih glasbenikov. Spomnimo, da je zasedba 4our s pesmijo Usojena sva si kraljevala na vrhu njegove lestvice 10 najbolj BEDNIH slovenskih komadov.

Omenjena kompilacija je na portalu zbrala že več kot 297.036 ogledov in bila deležna celo nadaljevanja. Žerjalov smisel za humor je, kot kaže, med gledalci bil dobro sprejet, saj je njegov račun presegel kar milijon ogledov.

Bo šala privedla do tožbe?

Toda prav vsem se šaljivec ne zdi zabaven. Pred kratkim se je namreč v posnetku Več BEDNIH slovenskih komadov, ki si jih lahko ogledate tukaj, lotil pesmi Ribica mi cuka Franca Gorze, česar pa slednji ni pozdravil s pretiranim navdušenjem. Pravzaprav je prekmurski glasbenik v komentarju pod video posnetkom zagrozil celo s tožbo.